钦定古今图书集成/明伦汇编/氏族典/第525卷 > 《廖用贤尚友录》 > 郝玭
## 钦定古今图书集成/明伦汇编/氏族典/第525卷 > 《廖用贤尚友录》 > 郝玭

按《唐书郝玭传》，玭不记其乡里，贞元中，为临泾镇将，
尝从数百骑出野，还说节度使马璘曰：“临泾扼洛口，
其川饶衍，利畜牧。其西走戎道，旷数百里，皆流沙，无
水草，愿城之为休养便地。”璘不听。及段佑代节度，玭
又说佑，唯许请于朝，卒诏城临泾为行原州，以玭为
刺史戍之。自是虏不敢过临泾。玭在边积三年，每讨
贼，不持糗粮，取之于敌。迁检校左散骑常侍、泾原行
营节度使，封保定郡王。赞普常等玭身铸金象，令于
国曰：“得生玭者，以金玭赏之。”朝廷畏失名将，徙为庆
州刺史，卒。